NFL-Vedvik klar for sin tredje klubb på tre uker – debuterer trolig søndag
Det bekrefter NFL gjennom sin offisielle «waiver wire». Etter to begredelige treningskamper valgte Minnesota Vikings lørdag å frigi Vedvik fra kontrakten, bare tre uker etter at de betalte et 5. runde-draftvalg for å skaffe seg nordmannen. Vedvik fikk aldri sparket et offisielt NFL-spark i den lilla Vikings-drakten. Det åpnet et 17 timers langt vindu der andre NFL-lag kunne sikre seg kickeren, og New York Jets sto fremst framme i køen for å hente ham. Det var ESPN-journalist Field Yates som meldte det først på Twitter.Jarle Magnus Henriksen, som er redaktør for nettsiden Amerikansk Fotball og som har trent Vedvik i Norge, tror det er en veldig bra «match». – Det er helt fantastisk! Det passer mye bedre for han å være der, enn i treningstroppen til Vikings. Minnesota har hatt en dårlig tradisjon for kickere, men situasjonen er ikke lik i Jets, sier Henriksen. les ogsåDet betyr at Vedvik er klar for sitt tredje NFL-lag på bare tre uker. Før han ble tradet til Minnesota spilte han for Baltimore Ravens. – Han har kort tid på å finne rytmen med laget, og så spørs det hvor lang «lunte» de har om han skulle bomme. NFL handler jo først og fremst om å produsere. Det er nettopp det disse siste treningskampene med Vikings har vist, sier han. Etter det VG kjenner til var også New York Jets veldig nære å trade for nordmannen i fjor, før NFL-drømmen ble satt på vent av en fatal bytur.New York Jets har hatt enorme kicker-problemer før denne sesongen. Mannen som egentlig hadde jobben, Chandler Catanzaro, valgte å legge opp på dagen etter en håpløs treningskamp. Kickeren de hentet inn for å kjempe om jobben, Taylor Bertolet, har også slitt voldsomt. Søndag kveld melder også NFL-journalist Ian Rapoport på Twitter at Jets har kvittet seg med Bertolet. Dermed er det offisielt tid for Vedvik i New York. – Det skal noe helt ufattelig til om han ikke er den første nordmannen som spiller i NFL på 18 år nå. Det er kjempestort, sier Henriksen. Jets sesongåpner mot Buffalo Bills søndag 8. september, og det vil da altså være første gang en nordmann spiller i en offisiell NFL-kamp siden 2001. Vedvik var den eneste special teams-spilleren som ble «claimet» søndag.
Den norske kickeren Kåre Vedvik (25) er plukket opp av New York Jets.